รัฐบาลไทย-ข่าวทำเนียบรัฐบาล-​ก.อุตฯ ห่วงการใช้น้ำช่วงหน้าแล้ง ขอความร่วมมือ ลดการใช้ ลดการระบาย พร้อมแนะหลัก 1A 3R ช่วยได้ ไม่เป็นภาระ
วันเสาร์ที่ 4 มีนาคม 2566
04/03/2566
​ก.อุตฯ ห่วงการใช้น้ําช่วงหน้าแล้ง ขอความร่วมมือ ลดการใช้ ลดการระบาย พร้อมแนะหลัก 1A 3R ช่วยได้ ไม่เป็นภาระ
​ก.อุตฯ ห่วงการใช้น้ําช่วงหน้าแล้ง ขอความร่วมมือ ลดการใช้ ลดการระบาย พร้อมแนะหลัก 1A 3R ช่วยได้ ไม่เป็นภาระ
รัฐมนตรีว่าการกระทรวงอุตสาหกรรมห่วงใยภาคอุตสาหกรรม กว่า 70,000 โรงงาน ที่อาจได้รับผลกระทบจากภัยแล้ง จึงสั่งการกรมโรงงานอุตสาหกรรมเตรียมรับมือสถานการณ์ขาดแคลนน้ําให้สอดคล้องแนวอุตสาหกรรมวิถีใหม่ ด้านอธิบดีกรมโรงงานอุตสาหกรรมได้ขอความร่วมมือผู้ประกอบกิจการ ลดการใช้น้ํา และลดการระบายน้ําทิ้งออกนอกโรงงาน ชี้หลัก 1A 3R จะช่วยบริหารจัดการการใช้น้ําให้เกิดประโยชน์อย่างมีประสิทธิภาพ
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า จากการติดตามสภาพอากาศ ปี 2566 ประเทศไทยเริ่มเข้าสู่ฤดูร้อนต้นเดือนมีนาคมและสิ้นสุดกลางเดือนพฤษภาคม และอาจมีอุณหภูมิสูงถึง 45 องศาเซลเซียสในช่วงกลางเดือนมีนาคมถึงปลายเดือนเมษายน โดยรัฐบาลวางแผนจัดสรรน้ําทั้งประเทศไว้ทั้งสิ้น 43,740 ล้านลูกบาศก์เมตร แบ่งเป็นสนับสนุนการใช้น้ําในฤดูแล้ง 27,685 ล้านลูกบาศก์เมตร คิดเป็นร้อยละ 63 และสํารองไว้ใช้ช่วงต้นฤดูฝน 16,055 ล้านลูกบาศก์เมตร คิดเป็นร้อยละ 37 ตามมติคณะรัฐมนตรีเมื่อวันที่ 1 พฤศจิกายน 2565 เพื่อเป็นการป้องกันปัญหาการขาดแคลนน้ํา ซึ่งหากเกิดขึ้นจะส่งผลกระทบโดยตรงต่อภาคอุตสาหกรรมที่มีจํานวนขยายจากการเติบโตทางเศรษฐกิจอย่างรวดเร็ว กว่า 70,000 โรงงานทั่วประเทศ เนื่องจากทรัพยากรน้ําเป็นหนึ่งในปัจจัยสําคัญในกระบวนการผลิตของโรงงานอุตสาหกรรมทุกประเภทในหลายรูปแบบ ตั้งแต่ใช้เป็นวัตถุดิบ ผสมในผลิตภัณฑ์หรือระบบสนับสนุนการผลิต เป็นตัวกลางถ่ายเทความร้อนทั้งการลดอุณหภูมิในรูปของน้ําหล่อเย็นและการเพิ่มอุณหภูมิในรูปของไอน้ํา ตลอดจนการใช้น้ําทําความสะอาดทั่วไป กระทรวงอุตสาหกรรมจึงได้สั่งการให้กรมโรงงานอุตสาหกรรม (กรอ.) เตรียมมาตรการรองรับสถานการณ์ขาดแคลนน้ํา โดยกําหนดแนวทางการใช้น้ําในลักษณะต่างๆ อาทิ การถ่ายทอดเทคโนโลยีการผลิตที่สะอาด การส่งเสริมอุตสาหกรรมสีเขียว การลดปริมาณการใช้น้ําในโรงงานอุตสาหกรรม รวมถึงรณรงค์การใช้ทรัพยากรน้ําอย่างคุ้มค่า สอดคล้องแนวอุตสาหกรรมวิถีใหม่ ในมิติที่ 3 การดูแลรักษาสิ่งแวดล้อมที่ตอบโจทย์ไทยและประชาคมโลก ตามนโยบายกระทรวงอุตสาหกรรม “MIND ใช้หัวและใจ ปั้นอุตสาหกรรมคู่ชุมชน”
นายจุลพงษ์ ทวีศรี อธิบดีกรมโรงงานอุตสาหกรรม กล่าวว่า กรอ. ได้ประกาศแจ้งเตือนผู้ประกอบกิจการโรงงานภายใต้กํากับดูแล ให้เตรียมรับมือสถานการณ์ดังกล่าว โดยขอความร่วมมือลดการใช้น้ําและลดการระบายน้ําทิ้งออกนอกโรงงานช่วงเดือนธันวาคม 2565 - มิถุนายน 2566 พร้อมนําแนวทางการบริหารจัดการการใช้น้ําให้เกิดประโยชน์อย่างมีประสิทธิภาพด้วยหลัก 1A 3R ซึ่งเป็นการปรับเปลี่ยนพฤติกรรมที่ไม่เพิ่มภาระการทํางาน ไม่ก่อให้เกิดความเสี่ยงต่อโรคภัยสุขภาพ อีกทั้งลดการใช้ทรัพยากรน้ําและพลังงานการผลิต ได้แก่ 1) Avoid-หลีกเลี่ยง คือการงดใช้น้ําที่ไม่จําเป็น ลดใช้น้ําครั้งเดียวแล้วทิ้ง รวมถึงการใช้น้ําที่มีคุณภาพเกินความจําเป็น เช่น ใช้น้ําอ่อน (Soft Water หรือน้ําที่ผ่านการกรองเอาความกระด้างออกแล้ว) มาล้างทําความสะอาดพื้น เป็นต้น 2) Reduce-ลดการใช้ ควรพยายามใช้น้ําให้น้อยลงตามความจําเป็น เช่น เลือกใช้อุปกรณ์ประหยัดน้ําโดยเฉพาะในพื้นที่ที่มีการใช้น้ํามาก ติดตั้งวาล์วเปิด-ปิดในตําแหน่งที่สะดวกต่อผู้ปฏิบัติงาน เป็นต้น 3) Reuse-นํามาใช้ซ้ํา การนําน้ําทิ้งจากกระบวนการหนึ่งไปใช้ในกระบวนการผลิตอื่นที่ต้องการน้ําที่มีความสะอาดน้อยกว่า เพื่อให้การใช้น้ําซ้ําสามารถหมุนเวียนน้ําได้นานขึ้น โดยอาจเพิ่มการปรุงแต่งคุณภาพอย่างง่ายเข้าไป และ 4) Recycle-หมุนเวียนน้ํากลับมาใช้ใหม่ โดยนําน้ําที่ผ่านระบบบําบัดน้ําเสียกลับมาใช้ในกระบวนการผลิตใหม่อีกครั้ง เป็นการลดการใช้น้ําจากแหล่งน้ําดิบได้ในปริมาณมาก เช่น การนําน้ําที่ผ่านการบําบัดแล้วมาล้างพื้นหรือใช้ในชักโครกห้องน้ํา การนําน้ําทิ้งจากระบบ R.O. (Reverse Osmosis หรือระบบกรองน้ําผ่านเยื่อเลือกผ่านขนาด 0.0001 ไมครอน) ไปใช้ในระบบน้ําหล่อเย็น การนําน้ําทิ้งจากระบบหม้อไอน้ํามาผ่านการปรับปรุงก่อนนําไปใช้ในระบบน้ําหล่อเย็น เป็นต้น
“กรอ. เน้นย้ําเจ้าหน้าที่เฝ้าระวังติดตามสถานการณ์ พร้อมดําเนินการตามแผนปฏิบัติการตรวจโรงงานเป็นระยะ เพื่อป้องกันปัญหาขาดแคลนน้ําที่คาดว่าจะเกิดขึ้น รวมทั้งเพื่อลดความเสียหายต่อภาคอุตสาหกรรมและชุมชนจากภัยแล้งให้ได้มากที่สุด” อธิบดีกรมโรงงานฯ กล่าวปิดท้าย